2011.gada 6. jūlija Noteikumi Nr. 523

Rīgā (prot. Nr. 4118.§)

**Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību izglītības iestādēs, kurās īsteno profesionālās pamatizglītības, arodizglītības un profesionālās vidējās izglītības programmas**

Izdoti saskaņā ar

Profesionālās izglītības likuma

7.panta 12.punktu

1. Noteikumi nosaka kārtību, kādā aprēķina un sadala valsts budžeta mērķdotāciju pedagogu darba samaksai (turpmāk – mērķdotācija) pašvaldību izglītības iestādēs, kurās īsteno profesionālās pamatizglītības, arodizglītības un profesionālās vidējās izglītības programmas (turpmāk – profesionālās izglītības programmas).

2. Novadu un republikas pilsētu pašvaldības līdz attiecīgā mācību gada 5.septembrim valsts izglītības informācijas sistēmā ievada informāciju par izglītojamo skaitu profesionālās izglītības programmās un dienesta viesnīcās dzīvojošo izglītojamo skaitu attiecīgā mācību gada 1.septembrī.

3. Attiecīgā nozares ministrija, ņemot vērā šo noteikumu 2.punktā minēto informāciju, aprēķina normēto izglītojamo skaitu, piemērojot profesionālās izglītības programmu veidiem šādus koeficientus:

3.1. mākslas vidējās izglītības programmās (izņemot Kultūras ministrijas pārraudzībā esošās) – 1,53;

3.2. pedagoģiskās korekcijas programmās – 1,47;

3.3. Kultūras ministrijas pārraudzībā esošajās mākslas vidējās izglītības programmās – 2,36;

3.4. Kultūras ministrijas pārraudzībā esošajās mūzikas vidējās izglītības programmās – 3,29;

3.5. profesionālās izglītības programmās, kas nav minētas šo noteikumu 3.1., 3.2., 3.3. un 3.4.apakšpunktā, – 1.

4. Profesionālās izglītības kompetenču centros izglītojamo skaitam piemēro papildu koeficientu 1,1.

5. Aprēķinot finansējuma apmēru mērķdotācijām pašvaldībām vienam mēnesim, nozares ministrija nosaka:

5.1. pedagogu darba likmju skaitu atbilstoši normētā izglītojamo skaita attiecībai pret vienu pedagoga mēneša darba likmi – 9,2 : 1;

5.2. pedagogu atalgojuma fondu, pedagogu darba likmju skaitu reizinot ar zemāko mēneša darba algas likmi pedagogam ar darba stāžu virs 10 gadiem;

5.3. izglītības iestādes vadības un atbalsta pedagogu atalgojuma fondu 15 % apmērā no pedagogiem aprēķinātā atalgojuma fonda (izņemot pedagogus dienesta viesnīcās);

5.4. atalgojuma fondu pedagogiem dienesta viesnīcās, paredzot 0,013 pedagoga darba likmes uz vienu dienesta viesnīcās dzīvojošo izglītojamo;

5.5. piemaksu fondu par darba kvalitāti līdz septiņiem procentiem no aprēķinātā pedagogu atalgojuma fonda (ieskaitot vadību, atbalsta pedagogus un dienesta viesnīcu pedagogus);

5.6. valsts sociālās apdrošināšanas obligātās iemaksas kopējam atalgojuma fondam.

6. Šo noteikumu 5.punktā minētos aprēķinus nozares ministrija izmanto, lai aprēķinātu mērķdotāciju kārtējam budžeta gadam.

7. Izglītības un zinātnes ministrija mērķdotācijas sadales projektu iesniedz Ministru kabinetā. Pēc projekta akceptēšanas Ministru kabinetā Izglītības un zinātnes ministrija saskaņā ar finansēšanas plānu mērķdotāciju pārskaita pašvaldībām.

8. Mērķdotācijas sadales projektu profesionālās vidējās izglītības iestādēm, kurām finansējumu piešķir no Kultūras ministrijas budžeta, apstiprina kultūras ministrs, un Kultūras ministrija to saskaņā ar finansēšanas plānu pārskaita pašvaldībām.

9. Novadu un republikas pilsētu pašvaldības sadarbībā ar sabiedrības pārstāvjiem izstrādā un apstiprina saņemtās mērķdotācijas sadales kārtību un atbilstoši tai sadala finansējumu izglītības iestādēm.

10. Izglītības iestādes vadītājs nodrošina pedagogu darba samaksu piešķirtā finansējuma ietvaros atbilstoši normatīvajiem aktiem, kas regulē pedagogu darba samaksu.

11. Noteikumi piemērojami valsts budžetā un pašvaldību budžetos attiecīgajam gadam apstiprinātā finansējuma ietvaros.

12. Pašvaldības sagatavo kārtējā gada pārskatu par mērķdotācijas izlietojumu atbilstoši normatīvajos aktos budžeta izdevumu klasifikācijas jomā noteiktajai atalgojuma klasifikācijai (pielikums) un iesniedz to elektroniski Izglītības un zinātnes ministrijā līdz normatīvajos aktos gada pārskata sagatavošanas jomā noteiktajam datumam.

13. Noteikumi stājas spēkā 2011.gada 1.septembrī.

Ministru prezidents V.Dombrovskis

Izglītības un zinātnes ministrs R.Broks